Geweld in hospitale: 'Só kan dit nie langer aangaan' | Maroela Media
Die Suid-Afrikaanse Mediese Vereniging (SAMA) in KwaZulu-Natal sê die veiligheid van sy lede, ander gesondheidswerkers, die publiek en pasiënte kan nie onderbeklemtoon word nie en maatreëls om mense te beskerm moet dringend verskerp word.
SAMA het sy kommer uitgespreek nadat 'n pasiënt verlede week op teregstellingswyse by die Clairwood-hospitaal in Durban geskiet is.
Maroela Media het vroeër berig die voorval het Vrydagaand ten aanskoue van ander pasiënte en verpleegpersoneel plaasgevind. Gewapende aanvallers het oënskynlik tot op die hospitaal se perseel gery, sonder dat hulle deur enige sekerheidspunte moes gaan.
Die pasiënt is doodgeskiet, waarna die aanvallers die veiligheidswagte, wat intussen die hospitaal se deure gesluit het, gedwing het om dit weer oop te sluit sodat hulle kon vlug.
"Die wrede bende-tipe moord by die hospitaal laat groot kommer ontstaan oor veiligheid by die instelling, omdat geen wapens dit in die eerste plek verby die veiligheidspunte moes gemaak het nie.
"Ons moet vra hoe veilig is ons gesondheidsorginstellings en dus ook ons pasiënte en gesondheidswerkers," het dr. Zanele Bikitsha, voorsitter van SAMA in die provinsie, gesê.
Sy het gesê die vereniging het reeds die voorval met die provinsiale gesondheidsdepartement opgeneem. Hulle eis onder meer dat die diensooreenkoms tussen die departement en 'n veiligheidsmaatskappy afgedwing word terwyl daar gewag word vir die aanstelling van 'n nuwe diensverskaffer.
SAMA vra ook dat brandpunte in misdaadgeteisterde gebiede geïdentifiseer word en dat nouer met die polisie saamgewerk word.
"So kan dit nie langer aangaan nie, met 'n situasie waar werkers onderwerp word aan onveilige werksomstandighede, terwyl hulle 'n noodsaaklike gesondheidsdiens aan die provinsie se mense probeer verskaf," het Bikitsha gesê.
Die vereniging vra dat die toeken van 'n nuwe tender vir veiligheidsmaatreëls so gou moontlik afgehandel word, en dat die ondersoek na bewerings van ongerymdhede met die toeken van die vorige tender, prioriteit geniet.
hospitaal KwaZulu-Natal moorde
Man sterf wat onder trein beland
Wonder hoe dit sal gaan as dit eers NGV is en omgekoop mense n blinde ook sal gooi
Ek was nog by geen hospital in wat nie n plakker op die ruit het wat aantoon dat vuurwapens binne die perseel verbode is nie.
Duidelik hou wapen vrye areas nie mense veilig nie.
Hierdie goed gaan net meer gebeur. Want bendes word meer by die dag wees werkloosheid. Selfs die sekuriteit is deel van bendes.
In SA skep ons kunsmatige veiligheids sones, huise, winkel sentrums, hospitale en staats geboue omdat misdaad en geweld nie onder beheer is. Sodra geweld in die sogenaamde kunsmatige veiligheids sones plaasvind word daar 'n groot hoe-ha daarvan gemaak terwyl ons as landsburgers elke dag daaraan blootgetsel word en ons self die kostes moet dra om ons eiendom veilig te maak.